Absolvenţii „UMFără frontiere”, parte din UMF „Carol Davila” şi din marea familie a salvatorilor de vieţi din România

Vineri , 21 iunie, în Sala de Consiliu din Clădirea Rectoratului Universităţii de Medicină şi Farmacie “Carol Davila” din Bucureşti a avut loc festivitatea de acordare a diplomelor de absolvire a cursului de iniţiere în acordarea primului ajutor „UMFără frontiere”, program dedicat exclusiv jurnaliştilor din România. Evenimentul s-a bucurat de prezenţa Rectorului UMF „Carol Davila”, Acad.Ioanel Sinescu, a lectorului cursului „UMFără frontiere”, asistent univ.dr. Ovidiu Peneş şi a jurnaliştilor absolvenţi ai cursului de iniţiere în acordarea primului ajutor.

Parte din campania de prevenţie “Asumă-ţi să fii sănătos!” a Universităţii de Medicină şi Farmacie “Carol Davila” din Bucureşti , cursul de iniţiere în acordarea primului ajutor „UMFără frontiere” (Urgenţă Medicală Fără Frontiere), dedicat exclusiv jurnaliştilor din Româniaa reuşit să suscite interesul multor jurnalişti din presa scrisă, online, radio sau televiziune.

Intitulat generic „UMFără frontiere” (Urgenţă Medicală Fără Frontiere), cursul vine în completarea experienţei jurnalistice în contextul în care, de cele mai multe ori, în cazurile dramatice (accidente rutiere sau de alt gen), jurnaliştii au demonstrat că pot fi prezenţi la faţa locului chiar şi înaintea echipajelor medicale de salvare. Prin însuşirea unor tehnici precise privind acordarea primului ajutor, jurnaliştii au fost instruiţi să intervină în cazuri de urgenţă majoră, putând astfel să dea o şansă în plus vieţii conaţionalilor aflaţi în impas.

La finalul acestui curs, în urma unei examinări riguroase, absolvenţii au primit girul specialiştilor în domeniu din cadrul UMF „Carol Davila” din Bucureşti să acorde , chiar şi în caz de forţă majoră, primul ajutor medical celor aflaţi în suferinţă. Cursul s-a desfăşurat în perioada 10-14 Iunie, 2019 în incinta Palatului Facultăţii de Medicină din Bucureşti şi a cuprins, în fiecare zi, două ore de studiu dintre care 30 de minute-curs teoretic şi 90 de minute – activitate practică.

“Dragi temerari în căutarea adevărului şi în poziţionarea lui în mod obiectiv către opinia publică, dragi absolvenţi ai cursului de iniţiere în acordarea primului ajutor „UMFără frontiere” , începând de astăzi vă consider ca făcând parte din frumoasa familie a Universităţii noastre şi mai ales din marea familie a salvatorilor de vieţi din România, medici, asistenţi medicali, paramedici sau simpli voluntari . Vă mulţumesc pentru întreaga dăruire şi abnegaţia demonstrate în perfecţionarea profesională de care aţi dat dovadă de-alungul carierei dumneavoastră jurnalistice şi care, prin absolvirea acestui curs, a înregistrat o nouă etapă de dezvoltare menită să vină în sprijinul semenilor noştri” a declarat Acad.Ioanel Sinescu, Rector al  Universităţii de Medicină şi Farmacie “Carol Davila” din Bucureşti.

„Nu mi-am imaginat că oameni care nu și-au ales ca profesie medicina pot fi atât de pasionați să învețe şi să fie atât de absorbiţi de arta de a salva vieți! Am fost profund impresionat cum au deprins Manevrele specifice de resuscitare cardio respiratorie și cum, în fiecare zi , au fost dornici să știe mai mult! Le mulţumesc pentru întreaga colaborare şi le doresc să salveze cât mai multe vieți!” – Lector curs „UMFără frontiere , asist. Univ.dr. Ovidiu Peneş

„În primul rând, vreau să vă mulțumesc pentru organizarea acestui curs care pentru mine a fost o mare oportunitate de a avea acces la informații esențiale, care pot salva viața unui om. Predarea atât teoretică, cât și practică, ne-a ajutat foarte mult, deși cunoștințele au fost concentrate într-o săptămână. Discutând cu alți colegi, care nu știau despre curs, dar și-ar fi dorit să vină, probabil că o popularizare mai mare în rândul celor interesați ar fi fost binevenită.
Sper să reluați inițiativa, dacă nu pentru alți colegi, măcar peste aproximativ doi ani când, așa cum spunea domnul doctor, cunoștințele ar trebui revizuite” – Alina Avramescu, jurnalist TVR

„Pentru fiecare jurnalist care ajunge în locuri și situații neobișnuite, confruntat cu riscuri de orice fel, pregătit să participe la operațiuni de salvare sau la interventii de urgență, cunoașterea regulilor de prim ajutor devine nu doar o posibilitate, ci și o necesitate. De aceea, inițiativa UMF „Carol Davilla” de instruire a membrilor corpului profesional al presei este laudabilă. Participarea la acest curs a fost o revelație asupra sinelui. Mi-am redescoperit dorința de a ajuta oamenii în suferință și mi-a demonstrat că fiecare dintre noi poate fi salvatorul unei vieți. Apreciez efortul și răbdarea domnului doctor Ovidiu Peneș care ne-a oferit cunoștințele primare, dar și încrederea în capacitățile noastre de slujitori ai publicului, nu doar cu vorba, ci și cu fapta” – Claudiu Lucaci, jurnalist Televiziunea Română

„Oricine poate fi un erou care salvează vieți, dacă stăpânește câteva tehnici ușor de învățat. Sunt încântată că am avut șansa să le deprind repede cu ajutorul specialiștilor de la UMF „Carol Davila”, la cursul pentru jurnaliști „UMFără Frontiere”. Felicit organizatorii pentru inițiativa minunată! Chiar în ziua în care am fost invitată să particip, le spuneam  colegilor cât de mult îmi doresc să știu să fac resuscitare cardio-respiratorie. Și dorința s-a împlinit. La acest curs am învățat cu ușurință multe lucruri de bază foarte importante în diferite situații de urgență medicală. Le recomand tuturor să facă un astfel de curs. Nu se vor mai simți neputincioși în cazul în care vor întâlni oameni care se simt rău și riscă să moară sau să rămână cu sechele pe viață dacă nu sunt ajutați în primele minute de la declanşarea unui stop cardio.respirator.Vor recunoaște simptomele și vor putea acționa în siguranță în multe situații dificile. Iar dacă vor salva o viață, vor salva o lume! “ – Diana Brâncuş, jurnalist TVR

„Cursul de prim ajutor „UMFără frontiere”, dedicat exclusiv jurnaliştilor din România, vine să umple, în cazul meu, un gol resimțit în situații de criză, acelea în care nu știi ce să faci. Este o experiență extrem de utilă din care am aflat de la un medic de mare ispravă, asistent univ.dr. Ovidiu Peneş, pe lângă multe informații și situații, cum poți să ajuți efectiv pe cineva când nu mai poate respira sau când inima i se oprește. Încă o dată am înțeles că oamenii care știu să țină în viață oameni sunt reale dovezi de iubire a aproapelui, că acele șase minute pe care moartea ți le pune înainte, ție, celui care poți să faci ceva, contează în mod fundamental mai mult decât toate declarațiile de dragoste pe care le-ai făcut înainte semenilor tăi” – Narcisa-Elena Urucu, Redactor-șef adjunct, Radio Trinitas

„Un curs obligatoriu pentru orice jurnalist, extrem de educativ şi folositor. Mă bucur că am avut ocazia să deprindem tehnicile profesionale într-un mod profesionist, chiar de la specialişti. Sper ca de acum încolo, noile informaţii acumulate să facă diferenţa între un jurnalist dedicat şi un jurnalist cu adevărat implicat”- Vanda Ioniţoiu, Jurnalist KanalD TV

„Sunt jurnalist in domeniul medical de peste un sfert de secol. Am avut privilegiul să particip la cursul de iniţiere în acordarea primului ajutor organizat de Universitatea de Medicină şi Farmacie Carol Davila din Bucureşti, în cadrul campaniei de prevenţie –Asumă-ţi să fii sanatos!-prin proiectul –UMFără Frontiere. A fost o încântare, o mare bucurie pot spune, să constat că, UMF Bucureşti a asumat un proiect de o asemenea importanţă, cu atât mai mult cu cât, proiectul a fost dedicat, în exclusivitate,  jurnaliştilor chiar de ziua lor, Ziua Mondială a Libertăţii Presei. Este un proiect de succes. Am avut foarte multe de învăţat, chiar dacă, de multe ori, noi, jurnaliştii, avem impresia că le ştim pe toate.   Felicitări UMF Bucureşti! Felicitări echipei didactice condusă magistral de dr Ovidiu N. Peneş, doctor în ştiinţe medicale. Felicitări prietenului nostru, Valentin Mateescu, un PR desăvârşit, care nu a ezitat să mobilizeze presa medicală. Celor care nu au putut participa la acest modul, le recomand din suflet să nu ezite a face o astfel de pregătire. Din nou, respect si mulţumiri pentru idee şi organizare”  – Elvira Gheorghiţă, jurnalist Trinitas TV

“ Cred că oricare dintre noi, jurnaliştii, ar trebui să-şi însuşească tehnici elementare de acordare a primului ajutor , în contextul în care, în cele mai multe dintre cazurile nefericite în care sunt implicaţi semeni de-ai noştri, ajungem înaintea echipelor medicale specializate. Cursul organizat de UMF Carol Davila a fost mai mult decât o provocare , iar la finalul acestuia, pot spune că am urcat o treaptă în plus către ceea ce înseamnă salvarea unei vieţi şi această realizare a putut fi posibilă doar cu ajutorul unui lector de excepţie, asistent universitar dr. Ovidiu Peneş. Aştept cu nerăbdare o a doua etapă a acestui curs şi alăturarea , în număr mult mai mare, a colegilor jurnalişti. Vă mulţumesc” –Adriana Turea – redactor Radio România Actualităţi

“Întotdeauna un curs de prim ajutor este util. Cel la care am participat în cadrul UMF “Carol Davila”  a fost interactiv, lucru care ne-a ajutat să înţelegem şi să reţinem mai uşor informaţiile. Multumesc!” – Liliana Curea, jurnalist ProTV

Coordonatorii proiectului „UMFără frontiere” au fost : Rector UMF „Carol Davila” din Bucureşti, Acad.I.Sinescu, Asistent Universitar Dr. Ovidiu Peneş, dr. Silviu Păun, prof. univ.dr. Victor Purcărea şi jurnalistul Valentin Mateescu.

Articolul Absolvenţii „UMFără frontiere”, parte din UMF „Carol Davila” şi din marea familie a salvatorilor de vieţi din România apare prima dată în umfcd.